Luister: ‘By ons hoef vroue nie superhelde te wees,’ sê DameskringElphi Taljaard, president van die Dameskring. (Foto: Jhua-Nine Wyrley-Birch/Maroela Media “Vroue, veral moderne vroue, dra swaar aan hulle verantwoordelikhede. By die werk, huis en in gesinsverband. By die Dameskring bied ons ŉ veilige ruimte tussen geesgenote. Hier kan sy net haarself wees en haar vrese en frustrasies deel. Sy hoef nie ŉ superheld te wees nie.” Só meen Elphi Taljaard, president van die Dameskring. Dit is ŉ Christelike, Afrikaanse organisasie wat vroue wil inspireer en bemagtig om ook ’n verskil in hul gemeenskap te maak. “Ons wil hê dat vroue wat by ons as lede aansluit, bemagtig voel sodat sy met nuwe energie en moed haar take gaan verrig.” Elphi het in die Maroela Media-ateljee kom kuier en meer oor dié dinamiese organisasie se geskiedenis, doelwitte en opwindende projekte kom gesels. Die Dameskring lyk vandag ŉ bietjie anders as toe dit in 1967 deur Marthella Pretorius gestig is. Toe het hulle vyf lede gehad wie se droom dit was om vroue as leiers en positiewe verskilmakers in hul gemeenskappe te laat dien. Vandag strek die Dameskringnetwerk oor al nege provinsies en spog hulle met meer as 800 lede wat woeker met projekte wat fokus welsyn, die uitbou van Afrikaans en die vestiging van gesonde gesinswaardes, veral onder kinders. Elphi tydens ‘n funksie van die FAK. (Foto: Jhua-Nine Wyrley-Birch/Maroela Media) “Gesinsstrukture is onder geweldige druk en ŉ gesonde gesin maak ŉ gesonde gemeenskap. As ŉ kind met goeie waardes groot gemaak word kan hy of sy as ŉ vervulde individue hul rol in die samelewing inneem.” Deur hul beursfonds word daar ook ondersteuning aan lede se kinders gebied en alle nuus, sowel as relevante aktuele berigte word in hul eie tydskrif, Die Granaat, aan lede gebied. Lede kry ook die kans om saam te kuier by takvergaderings. Elphi dien tans vir ŉ tweede jaar as voorsitter en het self 15 jaar terug betrokke geraak toe ŉ “hartsvriendin” haar na ŉ takvergadering in Johannesburg genooi het. “Ek het dadelik tuis gevoel en geweet ek gaan deur die organisasie ŉ verskil in my gemeenskap kan maak.” Dameskring-lede wissel tans tussen 30 en 80 jaar oud, daarom is hulle juis volgens Elphi ŉ groep dinamiese vroue wat gedurig by mekaar kan leer. “Afrikaanse vroue is as gevolg van hul geskiedenis gedwing om gedurig aan te pas. Ons is ook dinamies en is geestelik en fisiek sterk omdat ons baie keer dinge moes laat gebeur, selfs met min of uiters beperkte hulpbronne tot ons beskikking. Daarom kan ons hande vat en uitreik na die breër gemeenskap, brûe bou en sodoende ŉ verskil in ons land maak.” Luister na die volledige onderhoud boaan die berig.